Document ID: 32008D0303

ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Απριλίου 2008
σχετικά με τη λήψη προσωρινών προστατευτικών μέτρων όσον αφορά την κλασική πανώλη των χοίρων στη Σλοβακία
[κοινοποιηθείσα υπό τον αριθμό Ε(2008) 1525]
(Κείμενο που παρουσιάζει ενδιαφέρον για τον ΕΟΧ)
(2008/303/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 3,
Εκτιμώντας τα ακόλουθα:
(1)
Στη Σλοβακία εκδηλώθηκαν κρούσματα κλασικής πανώλης των χοίρων.
(2)
Λαμβανομένου υπόψη του εμπορίου ζώντων χοίρων και ορισμένων προϊόντων χοίρων, τα ανωτέρω κρούσματα ενδέχεται να θέσουν σε κίνδυνο το ζωικό κεφάλαιο άλλων κρατών μελών.
(3)
Η Σλοβακία έλαβε μέτρα στο πλαίσιο της οδηγίας 2001/89/ΕΚ του Συμβουλίου σχετικά με κοινοτικά μέτρα για την καταπολέμηση της κλασικής πανώλης των χοίρων (2).
(4)
Οι όροι υγειονομικού ελέγχου και οι απαιτήσεις πιστοποίησης για το εμπόριο ζώντων χοίρων ορίζονται στην οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (3).
(5)
Οι όροι υγειονομικού ελέγχου και οι απαιτήσεις πιστοποίησης για το εμπόριο σπέρματος χοίρων ορίζονται στην οδηγία 90/429/ΕΟΚ του Συμβουλίου, της 26ης Ιουνίου 1990, για τον καθορισμό των απαιτήσεων υγειονομικού ελέγχου που ισχύουν στο ενδοκοινοτικό εμπόριο και στις εισαγωγές σπέρματος χοίρων (4).
(6)
Οι όροι υγειονομικού ελέγχου και οι απαιτήσεις πιστοποίησης για το εμπόριο ωαρίων και εμβρύων χοίρων ορίζονται στην απόφαση 95/483/ΕΚ της Επιτροπής, της 9ης Νοεμβρίου 1995, για τον καθορισμό του υποδείγματος υγειονομικού πιστοποιητικού το οποίο απαιτείται κατά τις ενδοκοινοτικές συναλλαγές ωαρίων και εμβρύων χοίρων (5).
(7)
Εν αναμονή της συνεδρίασης της μόνιμης επιτροπής για την τροφική αλυσίδα και την υγεία των ζώων, και σε συνεργασία με το ενδιαφερόμενο κράτος μέλος, κρίνεται σκόπιμο να ληφθούν προσωρινά προστατευτικά μέτρα.
(8)
Η παρούσα απόφαση θα επανεξεταστεί από τη μόνιμη επιτροπή για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Με την επιφύλαξη των μέτρων της οδηγίας 2001/89/ΕΚ του Συμβουλίου, και ιδίως των άρθρων 9, 10 και 11, η Σλοβακία εξασφαλίζει ότι:
α)
δεν μεταφέρονται χοίροι από και προς χοιροτροφικές εκμεταλλεύσεις εντός των περιοχών που περιγράφονται στο παράρτημα·
β)
η μεταφορά χοίρων για σφαγή από εκμεταλλεύσεις εκτός των περιοχών που περιγράφονται στο παράρτημα με προορισμό σφαγεία ευρισκόμενα εντός των εν λόγω περιοχών καθώς και η διέλευση χοίρων μέσα από τις ίδιες περιοχές επιτρέπονται μόνο μέσω κύριων οδικών αρτηριών ή σιδηροδρομικών γραμμών και σύμφωνα με τις λεπτομερείς οδηγίες που παρέχουν οι αρμόδιες αρχές, προκειμένου να αποφευχθεί το ενδεχόμενο κατά τη διάρκεια της μεταφοράς οι εν λόγω χοίροι να έλθουν σε άμεση ή έμμεση επαφή με άλλους χοίρους.
2. Κατά παρέκκλιση από την παράγραφο 1 στοιχείο α), οι αρμόδιες αρχές μπορούν να επιτρέψουν τη μεταφορά χοίρων απευθείας σε σφαγείο ευρισκόμενο εντός της περιοχής που περιγράφεται στο παράρτημα ή, σε εξαιρετικές περιπτώσεις, σε καθορισμένα σφαγεία εκτός της εν λόγω περιοχής στη Σλοβακία, με σκοπό την άμεση σφαγή.
Άρθρο 2
1. Η Σλοβακία εξασφαλίζει ότι, με εξαίρεση τους χοίρους που αποστέλλονται απευθείας στο σφαγείο για άμεση σφαγή, δεν γίνονται αποστολές χοίρων προς άλλα κράτη μέλη και προς τρίτες χώρες, εκτός εάν οι χοίροι:
α)
προέρχονται από εκμετάλλευση ευρισκόμενη εκτός των περιοχών που περιγράφονται στο παράρτημα, και
β)
παρέμειναν στην εκμετάλλευση προέλευσης επί τουλάχιστον 30 ημέρες πριν από τη φόρτωση για μεταφορά, ή από τη γέννησή τους εάν είναι ηλικίας κάτω των 30 ημερών, και
γ)
προέρχονται από εκμετάλλευση στην οποία δεν εισήλθαν ζώντες χοίροι κατά το διάστημα των 30 ημερών που προηγείται της αποστολής των εν λόγω χοίρων.
2. Η αρμόδια κτηνιατρική αρχή της Σλοβακίας εξασφαλίζει ότι η κοινοποίηση της αποστολής χοίρων σε άλλα κράτη μέλη διαβιβάζεται στην κεντρική και τοπική κτηνιατρική αρχή του κράτους μέλους προορισμού και κάθε κράτους μέλους διέλευσης τουλάχιστον τρεις ημέρες πριν από την αποστολή.
Άρθρο 3
1. Η Σλοβακία εξασφαλίζει ότι δεν αποστέλλεται σπέρμα χοίρων σε άλλα κράτη μέλη και σε τρίτες χώρες, εκτός εάν το σπέρμα προέρχεται από κάπρους εκτρεφόμενους σε κέντρο συλλογής που αναφέρεται στο άρθρο 3 στοιχείο α) της οδηγίας 90/429/ΕΟΚ του Συμβουλίου και βρίσκεται εκτός των περιοχών που περιγράφονται στο παράρτημα.
2. Η Σλοβακία εξασφαλίζει ότι δεν αποστέλλονται ωάρια και έμβρυα χοίρων σε άλλα κράτη μέλη και σε τρίτες χώρες, εκτός εάν τα ωάρια και τα έμβρυα προέρχονται από χοίρους εκτρεφόμενους σε εκμετάλλευση που βρίσκεται εκτός των περιοχών που περιγράφονται στο παράρτημα.
Άρθρο 4
Η Σλοβακία εξασφαλίζει ότι:
α)
το υγειονομικό πιστοποιητικό που προβλέπεται στην οδηγία 64/432/ΕΟΚ του Συμβουλίου και συνοδεύει χοίρους που αποστέλλονται από τη Σλοβακία πρέπει να φέρει την ακόλουθη συμπληρωματική μνεία:
«Ζώα σύμφωνα με την απόφαση 2008/303/ΕΚ της Επιτροπής, της 14ης Απριλίου 2008, σχετικά με τη λήψη προστατευτικών μέτρων όσον αφορά την κλασική πανώλη των χοίρων στη Σλοβακία»
β)
το υγειονομικό πιστοποιητικό που προβλέπεται στην οδηγία 90/429/ΕΟΚ του Συμβουλίου και συνοδεύει σπέρμα κάπρων που αποστέλλεται από τη Σλοβακία πρέπει να φέρει την ακόλουθη συμπληρωματική μνεία:
«Σπέρμα σύμφωνα με την απόφαση 2008/303/ΕΚ της Επιτροπής, της 14ης Απριλίου 2008, σχετικά με τη λήψη προστατευτικών μέτρων όσον αφορά την κλασική πανώλη των χοίρων στη Σλοβακία»
γ)
το υγειονομικό πιστοποιητικό που προβλέπεται στην απόφαση 95/483/ΕΚ της Επιτροπής και συνοδεύει ωάρια και έμβρυα χοίρων που αποστέλλονται από τη Σλοβακία πρέπει να φέρει την ακόλουθη συμπληρωματική μνεία:
«Ωάρια/Έμβρυα (διαγράφεται η περιττή ένδειξη) σύμφωνα με την απόφαση 2008/303/ΕΚ της Επιτροπής, της 14ης Απριλίου 2008, σχετικά με τη λήψη προστατευτικών μέτρων όσον αφορά την κλασική πανώλη των χοίρων στη Σλοβακία».
Άρθρο 5
Η Σλοβακία εξασφαλίζει ότι τα οχήματα που χρησιμοποιήθηκαν για τη μεταφορά χοίρων ή εισήλθαν σε εκμετάλλευση στην οποία εκτρέφονται χοίροι καθαρίζονται και απολυμαίνονται έπειτα από κάθε δρομολόγιο, και ο μεταφορέας προσκομίζει στην αρμόδια κτηνιατρική αρχή αποδεικτικά στοιχεία για την εν λόγω απολύμανση.
Άρθρο 6
Τα κράτη μέλη τροποποιούν τα μέτρα που εφαρμόζουν στο εμπόριο, ούτως ώστε τα μέτρα αυτά να συνάδουν με την παρούσα απόφαση και δημοσιοποιούν αμέσως και με τον κατάλληλο τρόπο τα μέτρα που λαμβάνονται. Ενημερώνουν αμέσως την Επιτροπή σχετικά.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 14 Απριλίου 2008.

Labels: 0
3
18
6